Hamsi-she palma

http://youtu.be/eJtlanzlgFw
Mori es un syao gela do gran brun okos. 
Ela jivi kun janmer in jamile shulinkin do kokosa-baum, bli syao blu lak.
Kada sabah al go nich a lak ela porti un gran vakue basketa on kapa.
Elay mata sekwi-go kun klaida fo woshi, e elay patra bringi gran fishi-neta.
Mata woshi on ston bli lak al ke pata fishi.
Lu tiri neta aus, e li oli jami fish inu gran basketa.
Koyves tortuga fa-bloki in neta, bat Mori sempre lai fo helpi.
Pa un sabah do surya, al fishi kun patra, Mori shwo:
"Si nu kapti gro-mucho fish, shayad manya ta ga yok!"
Elay mata ridi e mah ela go a skola.
Al lagi pa shada de baum, Mori-ney mata lwo in nokalme somning.
Ela sonji om lak sin fish al ke feng hamsi bay palma-lif:
"Sey akwa e sey landa kuydi oltaim om yur familia, yu toshi mus kuydi om li."
Ela en-jagi al larma in okos, bikos ela bu jan komo eduki syao Mori sin vendi basta fish.
Duran tote dey ela silensi al plexi borya e dumi om toy sonja.
Pa nocha Mori audi ke elay janmeres hamsi-toki e vidi ke olea-lampa jal.
Al sabah patra dai a ela un basketa kel es meno gran.
"Komo nu porti ol fish in sey syao basketa?" Mori kwesti.
"Nu sal pren sol tanto fish kwanto fa-plasi inu it." Patra jawabi.
Mori fa-astoni.
Al lai fon skola Mori surprisi gro por vidi ke mata zai zwo sabun e olea aus kokosa-nuta. Mori klimbi uupar baum kway fo pai pyu kokosa, 
bat mata shwo: "Bye pluki li, nu mus pren sol to ke baum selfa dai."
Patra adi: "Nu he pren sol lwo-ney-las. Kan ba, nu he zwo un pes sabun kun yasmin-flor inen."
Afte toy dey familia zwo brum aus palma-lif e borya aus kokosa-fibra.
Li pren sabun, olea e sol kelke fish a basar fo vendi.
Wen Mori fa-gran idyen, ela gro-pri kati-zwo syao tortuga aus kokosa-shel.
Ela sempre hev un-la pa galsa kom dekora.
Category:Fabula